Shiga
Lahta Sam mung Pangsai kaw Myen dap hte KIA lapran majan bai byin
- Post 31 August 2012
- Last Updated on 31 August 2012
- By KNG
- Hits: 560
Shata mi jan Lahta Sam mung Munggu Ginra hta gasat poi n nga ai hpang, August 31, bat Manga Ya shani hta Myen asuya dap hte KIA Mungshawa Hpyen Hpung (MHH) kung-5 lapran Pangsai makau hta gasat poi byin ai kaw, Myen maga 4 si, 1 hkala ai lam, ndai lam chye ai buga masha ni tsun ai.
Si hkala hkrum ai hpyenla ni gaw, Hk.L.Y Masat 69 dap na rai nna shanhte gaw shawng e, June praw 1 ya sha ni, Pangsai makau Yi Hku mare masha Salang Galau Bawm Yaw (snr Salang Zau Ba La) hpe rim zingri sat ai dap mung re lam, chye lu ai.
Minit 45 daram gasat poi byin ai hta MHH maga si hkala n nga ai lam, lit nga hpyendu langai KNG Jinghpaw Shiga Dap de tsun ai.
Hpyen mang 3 hpe tat kau nna Myen dap gaw Mungbaw de hprawng yen mat ai re. Hpyen mang hpe shara mi 2 htu lup da nna ngam ai langai hpe shara mi kaw lup da ai re lam, lahta na MHH hpyendu wa tsun ai.
Hkala hkrum ai hpyenla 2 hpe Pangsai tsirung de sa tawn ai hta, hpang shani September praw 1, bat Kru Ya shani hta marai langai kahtap si ai lam, Pangsai buga masha ni tsun ai.
MHH maga padang dip la lu ai arung arai ni hta, Myen MA sinat pala 100 daram, Bazooka si 1, let-htawk si 5, Udi bawm 4 hte gumhpraw Kyat 60,000 jan re lam, MHH Kung-5 du salang ni tsun ai.
Majan byin ai aten kaw nna, ndai Hk.L.Y masat 69 hpyen hpung gaw Pangsai makau Dung Waw kahtawng mare salang hte ningtau mare salang yan (asak kawa sai) hpe mung atik anang woi hkawm nga ai lam, shan a mare masha ni hpe lakap let chye lu ai.
Nhtoi shata mi jang, KIA laksan Munggu Ginra hta Myen asuya dap hte KIA (Dung 36 hte 38) lapran gap hkat lam ni zim mat ai hpang, ndai Pangsai kaw MHH Kung-5 hte Myen Hk.L.Y 69 hpyen hpung lapran shawng n’nan lang gasat poi n’nan bai byin wa ai re.
Ya ten Jinghpaw mungdaw hta Myen asuya dap hte KIA lapran madung gasat gala lam ni gaw, Hpakan Uru Sengmaw Ga, Pangwa ginra hte KIA Dapdung 3 ginra ni hta byin nga ai re.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn